Sems, nuschs ed auter pavel d’utschels

Nuschs, sems e nuschegls èn sauns e fitg nutritivs. 

Nuschs, mandels, nitscholas, pistazias èn nutriment per il tscharvè e per la gnerva. Els dattan forza, energia e fan fit Perquai pon els vegnir duvrads en bler dapli lieus che mo en turtas da nuschs, sco fund da rasadas u en ils grassins da Nada!. Els meritan da vegnir integrads en noss nutriment, betg mo tar l’aperitiv e la saira avant la televisiun! Sch’ins ha la saira vers las tschintg ina forina en il magun, han ins forsa la tendenza da mangiar spert ina tschigulattina. Quella forza ch’ins dat al corp en furma da zutger pur na gida dentant betg ditg. Gia suenter curt s’annunzia il magun puspè e pretenda il proxim. – Bler meglier fissi en talas situaziuns da mangiar per exempel in pèr mandels. Quels èn sauns, cuntegnan valurs fitg nutritivas e bleras bunas substanzas vitalas ch’il corp na po betg elavurar uschè spert sco il zutger. Il sentiment d’avair fom na turna damai betg pli uschè spert Era sems n’èn betg mo insatge per il pavel d’utschels u sco ingredienza en il paun. Ins po per exempel garnir la salata verda cun ina maschaida da sems. Quai na vesa betg mo ora bain, mabain gusta era anc stupent! Era ils uffants han plaschair da l’offerta, sch’els chattan tranter la fritga – ch’i dat da marenda – era anc in pèr sems u nuschs. En questa revista chattais Vus differents tips e bunas ideas per integrar las nuschs en Vossa alimentaziun per ch’i dettia in vair nutriment da forza. 

Cordialmain 
Karin Kohler-Pattis